Source: https://sprievodca-uctovnictvom.dashofer.sk/onb/33/oznamovacia-povinnost-pri-zaniku-danovej-povinnosti-podla-zakona-o-dani-z-motorovych-vozidiel-v-roku-2020-uniqueidmRRWSbk196FPkyDafLfWAHeuVZAYPB86u0fG9Jb6b6wboOuyyaHTmw/?uri_view_type=35
Timestamp: 2020-04-04 04:47:55+00:00
Document Index: 6682808

Matched Legal Cases: ['§ 8', '§ 6', '§ 1', '§ 2', '§ 6', '§ 36', '§ 10', '§ 13', '§ 2', '§ 6', '§ 6']

Oznamovacia povinnosť pri zániku daňovej povinnosti podľa zákona o dani z motorových vozidiel v roku 2020 | Praktický sprievodca účtovníctvom
13.120 Oznamovacia povinnosť pri zániku daňovej povinnosti podľa zákona o dani z motorových vozidiel v roku 2020
Podľa zákona č. 361/2014 Z. z. o dani z motorových vozidiel a o zmene a doplnení niektorých zákonov v znení účinnom od 1. 1. 2020 (ďalej „zákon o dani z motorových vozidiel”) v prípade motorového vozidla alebo prípojného vozidla kategórie L, M, N a O (ďalej „vozidlo”), ktoré v celom zdaňovacom období nebolo predmetom dane a v tomto zdaňovacom období o vozidle nebolo účtované, vozidlo nebolo evidované v daňovej evidencii alebo u vozidla neboli uplatňované výdavky spojené s jeho používaním dochádza k zániku daňovej povinnosti.
Zákon o dani z motorových vozidiel v § 8 okrem dôvodov zániku daňovej povinnosti v priebehu zdaňovacieho obdobia (ods. 2) súčasne v ods. 7 vymedzuje aj osobitnú úpravu zániku daňovej povinnosti, podľa ktorej daňová povinnosť zaniká 31. decembra predchádzajúceho zdaňovacieho obdobia, ak v zdaňovacom období, ktorým je kalendárny rok:
vozidlo nespĺňalo podmienku predmetu dane z motorových vozidiel,
o vozidle nebolo účtované,
vozidlo nebolo evidované v daňovej evidencii, alebo
u vozidla neboli uplatňované výdavky spojené s jeho používaním.
Ak sú splnené vyššie ustanovené podmienky, daňovník je povinný oznámiť správcovi dane túto skutočnosť v lehote do 31. januára po uplynutí zdaňovacieho obdobia.
Zákon o dani z motorových vozidiel zaviedol odkaz pri slovách „o vozidle nebolo účtované” na zákon č. 431/2002 Z. z. o účtovníctve v znení neskorších predpisov (ďalej „zákon o účtovníctve”), pri slovách „v daňovej evidencii” na § 6 ods. 11 zákona č. 595/2003 Z. z. o dani z príjmov v znení neskorších predpisov (ďalej „zákon o dani z príjmov”) a pri slovách „neboli uplatňované výdavky spojené s jeho používaním” nie je zavedený odkaz na osobitný predpis.
Posúdenie skutočností podľa zákona o účtovníctve a zákona o dani z príjmov v nadväznosti na zánik daňovej povinnosti:
Pri posudzovaní skutočnosti, či o vozidle nebolo účtované, je potrebné vychádzať z príslušných ustanovení zákona o účtovníctve. O vozidle účtuje účtovná jednotka definovaná v § 1 ods. 1 písm. a) ZoÚ zákona o účtovníctve.
V zmysle § 2 ods. 1 ZoÚ zákona o účtovníctve účtovná jednotka účtuje v sústave:
podvojného účtovníctva, pričom je povinná dodržiavať opatrenie Ministerstva financií SR č. 23054/2002-92, ktorým sa ustanovujú podrobnosti o postupoch účtovania a rámcovej účtovnej osnove pre podnikateľov účtujúcich v sústave podvojného účtovníctva v znení neskorších predpisov (ďalej len „postupy účtovania v podvojnom účtovníctve) alebo;
jednoduchého účtovníctva pričom je povinná dodržiavať opatrenie Ministerstva financií SR č. MF/27076/2007-74, ktorým sa ustanovujú podrobnosti o postupoch účtovania a podrobnosti o usporiadaní, označovaní a obsahovom vymedzení položiek účtovnej závierky pre účtovné jednotky účtujúce v sústave jednoduchého účtovníctva, ktoré podnikajú alebo vykonávajú inú samostatnú zárobkovú činnosť v znení neskorších predpisov (ďalej len „postupy účtovania v jednoduchom účtovníctve”) ,
ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov v znení neskorších predpisov.
Dňom, kedy účtovná jednotka o vozidle ako o dlhodobom majetku vo svojom účtovníctve neúčtuje, je deň nasledujúci po vyradení vozidla z účtovníctva. Dlhodobý majetok sa v zmysle § 6 ods. 5 postupov účtovania v jednoduchom účtovníctve a v zmysle § 36 postupov účtovania v podvojnom účtovníctve vyraďuje, napr. predajom, likvidáciou, vydaním alebo prevodom podľa osobitných predpisov, darovaním, vkladom dlhodobého majetku do inej obchodnej spoločnosti alebo družstva, v dôsledku škody alebo manka, preradením z podnikania do osobného užívania.
Ak účtovná jednotka o vozidle neúčtuje ako o dlhodobom majetku, účtuje o ňom ako o zásobách v súlade s § 10 ods. 26 postupov účtovania v jednoduchom účtovníctve a § 13 ods. 7 postupov účtovania v podvojnom účtovníctve. V tomto prípade je dňom kedy účtovná jednotka o vozidle vo svojom účtovníctve neúčtuje, deň nasledujúci po jeho vydaní do spotreby.
Pokiaľ ide o daňovníka, ktorý je fyzickou osobou, uvedené účtovanie sa vzťahuje, na motorové vozidlo zahrnuté v obchodnom majetku, ktorý je definovaný v ustanovení § 2 písm. m) zákona o dani z príjmov.
Obchodným majetkom fyzickej osoby je súhrn majetkových hodnôt, a to vecí, pohľadávok a iných práv a peniazmi oceniteľných iných hodnôt, ktoré má fyzická osoba s príjmami podľa § 6 zákona o dani z príjmov vo vlastníctve a ktoré sa využívajú na dosiahnutie, zabezpečenie a udržanie týchto príjmov, o ktorých táto fyzická osoba účtuje alebo účtovala, eviduje alebo evidovala podľa § 6…